
REFERAT

pentru completarea Anexei la Hotărârea Consiliului Local al Municipiului Timișoara nr. 371/30.10.2007 privind constatarea şi sancţionarea contravenţiilor pe teritoriul Municipiului Timişoara, modificată si completată prin Hotărârea Consiliului Local al Municipiului Timișoara nr. 206/26.05.2009



Având în vedere  faptul că,  zona centrală a orașului,  respectiv Piața Victoriei și strada Alba Iulia reprezintă zonă de interes turistic, organizându-se adeseori manifestări/evenimente cultural-artistice,  se impune  restricționarea circulației  în sensul interzicerii  mersului pe bicicletă în perioada 01.05 - 01.11 a fiecărui an, în intervalul orar 18:00 – 22:00.
[bookmark: _GoBack]Circulația pe biciclete în această zona împiedică desfășurarea normală a traficului pietonal,  zona fiind în general aglomerată, întrucât reprezintă și un loc de tranzit pietonal din zona centrală spre celelalte zone ale orașului. 
Deși, în oraș sunt amenajate piste speciale pentru biciclete  ce ocolesc  Piața Victoriei, și strada Alba Iulia, bicicliștii  folosesc această zonă atât pentru tranzit  cât și pentru agrement, mai ales în intervalul orar 18:00 - 22:00 când zona este foarte aglomerată, obstrucționând astfel circulația pietonală și desfășurarea în bune condiții a manifestărilor/evenimentelor cultural-artistice, care de obicei se organizează în perioada 01.05 - 01.11 a fiecărui an.
 În perioada de interdicție  bicicliștii vor  putea folosi rutele alternative asigurate de municipalitate în zonă sau vor  putea traversa  Piața Victoriei și strada Alba Iulia pe lângă bicicletă. 
Luând în considerare aceste aspecte, şi ţinând seama de prevederile art. 2 alin. 2 din O.G. nr. 2/2001 privind regimul juridic al contravenţiilor, potrivit cărora „ prin hotărâri ale autorităţilor administraţiei publice locale sau judeţene se stabilesc şi se sancţionează contravenţii în toate domeniile de activitate pentru care acestora le sunt stabilite atribuţii prin lege, în măsura în care în domeniile respective nu sunt stabilite contravenţii prin legi, ordonanţe sau hotărâri ale Guvernului”, propunem completarea Anexei la Hotărârea Consiliului Local al Municipiului Timișoara nr. 371/30.10.2007 privind constatarea şi sancţionarea contravenţiilor pe teritoriul Municipiului Timişoara, prin introducerea  după art. 28 din Anexa la HCLTM nr. 371/2007 a unui nou articol 28 indice 1 prin care să se reglementeze interdicția de a circula pe biciclete  în Piața Victoriei și strada Alba Iulia din Municipiul Timișoara în perioada 01.05 – 01.11 a fiecărui an, în intervalul orar 18:00 - 22:00,  fără avizul Comisiei de Circulație din cadrul Primăriei Municipiului  Timișoara.  

